section_heading: Opis dobra
paragraph_text: Kuća Fadić na istočnom dijelu supetarske rive mijenjala je tijekom vremena izvorni izgled, ali je sačuvano staro kameno dvorište s kamenom krunom bunara. Izrađeno je u dvije razine s kasnobaroknim bucalom ukrašenim reljefima s kršćanskom simbolikom (Kristov monogram, monogram Bogorodice, te atributi svetaca tri jabuke-sv. Nikola, ključevi-sv. Petra, mač-sv. Pavao, lav-sv. Jerolim). U natpisu se navodi kipar Ivan Mazzoni s datacijom 1738.